M. licet indignus archipresbyter Sancti Amoris universis ad quos presens pagina pervenerit, sal[…]t et misericordie operibus habundare. Constituti in presentia mea viri nobiles Guido de Borna et Aymo filius eius milites, concessionem aliquando factam ab ipsis ecclesie Miratorii super decimis, possessionibus, seu rebus aliis, unde mota fuerat questio inter eos, humiliter petierunt inscriptis redigi et cartulam inde factam sigilli mei munimine roborari. Ego igitur universitati vestre notum fieri volo quod dictus Guido quicquid exactionis sive iuste sive iniuste habere se credebat in decimis tam laborum quam nutrimentorum domus Miratorii videlicet super omnibus quecumque poterant pervenire de vineis, terris, planis et complanationibus sive novalibus unde dicta domus erat tunc temporis investita, nec non etiam quicquid iuris habebat in decimis vinee del Fay nominatim et expresse, dedit et concessit in perpetuum fratribus dicte domus, verpivit quoque quicquid calumniabatur in discursu aque ad molendinum de Gysie sive in fundamento ipsius molendini. Hec omnia laudaverunt filii eius Aymo et Villelmus milites, et etiam campum de feodo verum cum prefato Guidoni patri ipsorum placuerit penes Miratorii habitum religionis assumere cum licentia capellani sui prius satisfacto de clamoribus tam in temporalibus quam in spiritualibus est receptus. Actum anno ab Incarnatione millesimo ducentesimo tercio decimo.